松浦街道

松浦係中國黑龍江哈爾濱松北區嘅街道，同時亦係個鎮，位於哈爾濱市區北部，喺松花江北岸，離中心市區5公里。轄區面積59.24平方公里，人口約三萬五千人。「松浦」嘅意思係「松花江嘅津渡」。

地理 
松浦位於哈爾濱市區嘅松花江北岸，東、南兩面都係松花江，北面係呼蘭嘅利民鎮，西面以濱洲鐵路同前進鄉分界。政府駐地喺中源大道嘅富力城小區西面。松浦一帶地勢低，春天比較旱，雨季喺七、八月，無霜期約130日。

松浦有比較便利嘅交通，境內有濱北鐵路、202國道、哈黑公路、哈大公路穿過，有新松浦站、廟臺子站、北松浦站、松北站四個火車站，以及9個汽車站、3個碼頭。松浦有諸如鑄造、風機、澱粉設備、煤塔軋鋼等等嘅工廠，哈爾濱糖廠、哈爾濱船舶修造廠都位於呢度。

史 
清道光三十年，呢度因爲有個馬姓人氏擺渡，所以得名馬家船口。由於呢度形成街區，1919年12月15號黑龍江省長訓令，設馬家船口市政局，屬呼蘭縣。遞年1月31號改成松北市政局。1925年9月1號，黑龍江省長公署令，改設松浦市政管理處，但又立即改爲松浦市政局，1933年7月1號松浦市政局轄地劃入哈爾濱特別市，1938年7月1號設松浦區。

1956年3月松浦區併村劃鄉，下分兩鄉兩街，松浦鄉成立。1958年10月22號松浦區併入濱江區，11月解散濱江區，松浦鄉畀咗道外區，當年改爲松浦人民公社。1979年11月道外恢復返區政府，同時恢復曬啲街道辦事處，重增設振江、船口兩條街道；1983年松浦恢復爲鄉，1985年6月改爲松浦鎮，兼將船口街道併入松浦。

2004年由道外改屬新設嘅松北區，松北區係政區型嘅開發區，喺當年3月30號畀松北接收，9月24號，哈爾濱市政府第26次常務會議通過《松北區保留松北鎮、松浦鎮、萬寶鎮同時設立松北、松浦、萬寶街道辦事處的意見》同埋《關於加快松北開發建設的決定》；11月2號市政府批準咗，於是一個機構掛兩塊牌，松浦呢個政區既係街道亦係鎮，喺11月25號舉行街道掛牌儀式，正式成爲松浦街道。

2017年4月，船口街道重新獨立，脫離松浦，攞走松浦嘅船口、廣信新城兩個社區，仲有太陽昇、東明、燈塔三條村。

政區 
松浦管轄住5個社區、6條村：
社區：糖廠、常盛源、北岸啟程、北岸興和城、富力城
村：松浦、松花江、東方紅、紅星、新華、黎明

地名釋義、沿革 

糖廠
地名出自佢係哈爾濱糖廠嘅所在地。曾經佢係道外區嘅街道，叫糖廠街道。
常盛源
樓盤名，2005年開建，2008年完工，地產商係哈爾濱市建安房地產開發公司。
北岸啓程
樓盤名。
北岸興和城

富力城
樓盤名。地產商係哈爾濱富力城房地產開發有限公司。
松浦
1939年～1952年期間呢度係松浦火車站嘅所在地，村名得自站名。曾經憑住車站有幾多廠同舖。1958年松花江大水浸咗呢度，啲廠、舖搬趄。
初時叫松浦站後，屬呼蘭縣；1921年歸松浦市政處；1958年屬松浦公社；1962年～1974年屬濱江區，喺公社嘅紅星大隊；1974年分出做松浦大隊，屬道外區嘅松浦公社；1983年改成村委會；2004年屬松北區。
松花江
1950年叫復興；1958年屬松浦公社嘅東方紅管理區；1974年分出做松花江大隊；1985年改成村委會。
東方紅
原名叫福興，1946年中共搞土改時改成呢個赤化地名。
原本叫福興，1946年改叫東方紅；1958年改成公社嘅管理區；1961年歸濱江區；1976年歸道外區，同時改成大隊；1991年改成村委會；2004年歸松北區。
紅星
1921年屬松浦市政處；公社化時設紅星管理區；1962年歸濱江區；1972年歸道外區；1985年改成村委會；2004年歸松北區。
新華
現時地名出自1953年搞合作社時嘅社名，原本係四條自然村。清朝時松浦一帶叫馬家船口，經營碼頭嘅馬氏家族最先喺呢度開村，叫馬家窩棚，後來叫馬家屯；喺之後又來咗三個家族，各自按姓開村：宋家屯、段家屯、李滿屯。
1956年屬紅星管理區；1962年歸濱江區；1974年設新華大隊；1981年馬家屯分出做新興大隊；1984年改成村委會；2001年新興併返入新華；2004年歸松北區。
黎明
1956年屬紅星管理區；1960年底設黎明大隊；1962年歸濱江區；1972年歸道外區；1984年改成村委會；2001年8月30號光明村併入黎明村；2004年歸松北區。

攷 

類:哈爾濱政區